和安汝功採紫竹杖篇
作者：劉子翬
朝代：宋

paragraphs: 赤籐表珍奇，桃竹寄吟玩。
高情在丘壑，微物懷深睠。
徵工匝遠林，彌山選一幹。
雲根傍崖蹙，椹色涵霜變。
匪憑精刃揮，根柢難立斷。
慇懃爲摩撫，燁燁光浮爛。
觸石聲含鍾，撢波影摇電。
矧余疲曳姿，假力斯過半。
皇皇駟馬威，秦趙昔臨按。
胡爲步槃跚，猥逐漁樵伴。
千金一顧重，朽質增華煥。
不經提携手，棄擲亦何算。
夙懷用捨情，感茲發長歎。